በጨፌ ኦሮሚያ በተጠናቀቀዉ የበጀት ዓመት በሁሉም የልማት ዘርፎች አበረታች ውጤት መመዝገቡ ተገለጸ
አዲስ አበባ፤ ሐምሌ 4/2005 (ዋኢማ) –  በኦሮሚያ ብሔራዊ ክልል በተጠናቀቀዉ በጀት ዓመት በሁሉም የልማት ዘርፎች አበረታች ውጤት መመዝገቡን የክልሉ ርዕሰ መስተዳድር አስታወቁ ። የጨፌ ኦሮሚያ አራተኛ የሥራ ዘመን ሶስተኛ ዓመት 9ዘጠነኛ መደበኛ ጉባኤ በአዳማ ከተማ አባገዳ አዳራሽ ዛሬ ተጀምሯል። ርዕሰ መስተዳድር አቶ አለማየሁ አቶምሳ የክልሉ የ2005 የስራ አፈፃፀም ሪፖርት ለጉባኤው ሲያቀርቡ እንደገለጹት በክልሉ የዕድገትና ትራንስፎርሜሽን ዕቅዱን ለማሳካት በተደረገዉ ጥረት አበረታች ዉጤት ተመዝግቧል ። በተለይ ድህነት ተኮር የሆኑ ዘርፎችን ጨምሮ የምዕተ አመቱ የልማት እቅዶችንና ለማሳካት ህዝቡን በተቀናጀና በተደራጀ ልማታዊ መስመር በማስገባት በተደረገው ጥረት የተሻለ አፈፃፀም መመዝገቡን አስረድተዋል ። አገራችን የተያያዘችውን ፈጣን ልማት በዋናነት የሚመራው የግብርና ዘርፉን ዕድገት በማስቀጠልና የአርሶ አደሩን ምርትና ምርታማነት ለማሳደግ በግብዓት አቅርቦትና በተመረጡ የግብርና ቴክኖሎጂ ለማገዝ የክልሉ መንግስት መጠነ ሰፊ ስራዎችን አከናዉኗል ። በሞዴል አርሶ አደሮች ዘንድ የተገኙ መልካም ተሞክሮዎችን ወደ ሌሎች በማስፋፋት ረገድም ቀላል የማየባሉ ተግባሮች መከናወናቸዉን አቶ አለማየሁ አመልክተዋል ። በዘርፉ ከፍተኛ ለውጥ ለማምጣት በግብርና ኤክስቴንሽን ባለሙያዎችና ከክልል እስከ ወረዳ ባለው የአመራር አካላት የሚመራ የአንድ ለአምስት የልማት አደረጃጀት በመፍጠር በዘርፉ ውጤታማ ተግባሮች በመከናወን ላይ መሆናቸውን ለጉባኤተኛው አስታዉቀዋል ። በ2004/05 የምርት ዘመን በክልሉ የተገኘዉ ምርት ከዕቅድ በታች አፈፃፀም ቢታይበትም ከ114 ሚሊዮን ኩንታል በላይ ምርት መሰብሰቡን የገለጡት ርዕሰ መስተዳድሩ ከቀዳሚዉ አመት ጋር ሲነፃፀር የ6 ሚሊዮን ኩንታል ብልጫ ያለዉና በዘርፉ ዕድገት በክልሉ ከ6 በመቶ በላይ መሆኑን ገልጠዋል። በ 2005/06 የምርት ዘመን በአርሶ አደሩ ዘንድ የሚስተዋለውን የግንዛቤ ማነስ፣ የግብዓትና የዘመናዊ ቴክኖሎጂ አጠቃቀም ችግሮችን በስልጠና ከመቅረፍ ጀምሮ በርካታ ስራዎች በማከናወን ዉጤታማ ስራ ይከናወናል ብለዋል አቶ አለማየሁ ። በዚህም በክልሉ በመኸሩ ለዘር ከተዘጋጀው ከ5 ነጥብ 4 ሚሊዮን ሔክታር መሬት ውስጥ እስከ አሁን 2 ነጥብ 4 ሚሊዮን ሔክታር በዘር የተሸፈነ ሲሆን ከ2 ሚሊዮን በላይ ኩንታል የአፈር ማዳበሪያና ከ100 ሺህ ኩንታል በላይ ምርጥ ዘር ለአርሶ አደሩ ቀርቦ በጥቅም ላይ እየዋለ ነዉ ። በምርት ዘመኑ ከ177 ሚሊዮን ኩንታል በላይ ይሰበሰባል ተብሎ እንደሚጠበቅ በርዕሰ መስተዳድሩ ከቀረበው የስራ አፈፃፀም ሪፖርት መረዳት ተችሏል። በ2005 ዓ.ም. የበጀት ዓመት በየሴክተሩ ያለው አፈፃፀም የተለያየ ቢሆንም በመልካም አስተዳደር፣ በማህበራዊ ዘርፎችና በኢኮኖሚ ከፍተኛ መሻሻልና ለውጥ መታየቱን ርእሰ መስተዳድሩ ተናግረዋል። በበጀት ዓመቱ ከክልሉ ከ6 ነጥብ 3 ቢሊዮን ብር በላይ ገቢ ለመሰብሰብ ታቅዶ ከመደበኛና ማዘጋጃ ቤት ገቢ 6 ቢሊዮን ብር መሰብሰቡንም ርዕሰ መስተዳድሩ አስረድተዋል። እንደ ኢዜአ ዘገባ ጉባኤው በቆይታው የ2005 የሥራ ዕቅድ አፈፃፀም፣ የ2006 ዕቅድ ላይ ትኩረት ሰጥቶ የሚነጋገር ሲሆን የክልሉ ጠቅላይ ፍርድ ቤትና የጠቅላይ ኦዲት ቢሮ የሥራ አፈፃፀም፣ የከተማ መሬት ኤጀንሲና የኦሮሚያ መስኖ ልማት ባለስልጣን ሟቋቋሚያ ረቂቅ አዋጆችን እንዲሁም የ2006 .የክልሉ በጀትና ሹመቶችን ያፀድቃል ተብሎ ይጠበቃል።